2020. gada 19. decembrī

**Brāļi Šici izcīna bronzu**

Sestdien, 19. decembrī Vācijas ledus trasē, Vinterbergā Eberspacher Pasaules kausa ceturtais posms iesākās ar divvietīgo ekipāžu sacensībām. Divnieku konkurencē piedalījās 24 dueti, tajā skaitā arī visas trīs Latvijas ekipāžas: Oskars Gudramovičs/Pēteris Kalniņš, Mārtiņš Bots/Roberts Plūme un Andris Šics/Juris Šics.

Pirmajā braucienā visas trīs Latvijas ekipāžas labāko astotniekā. Labākais rezultāts starp Latvijas duetiem daudzsološajiem Mārtiņam Botam/Robertam Plūmem, kuriem ceturtais ātrākais finiša laiks – 43.593 sekundes, sestā pozīcija – Oskaram Gudramovičam/Pēterim Kalniņam ar finiša laiku 43.613 sekundes , bet septītie ātrākie – Andris Šics/Juris Šics, kuri trasi veica 43.693 sekundēs.

Pēc pirmā braucienā ātrākie – vācieši Vendls/Arlts *(Wendl/Arlt),* finišējot 43.464 sekundēs, otrie – Vinterbergas starta un trases rekorda īpašnieki (starta un trases rekords nav pārspēts kopš 2016. gada) – vācieši Eggerts/Benekens *(Eggert/Benecken),* kas no līderiem atpaliek 0.072 sekundes, bet trešie – Krievijas duets Deņisovs/Antonovs *(Denisev/Antonov)* [+0.125].

Aizvadot lielisku otro braucienu, brāļiem Šiciem izdodas finišēt ar cetruto ātrāko laiku, kas divu braucienu summā ļauj kāpt uz goda pjedestāla trešā pakāpiena, kas ir šīs sezonas labākais rezultāts pamatsacensībās. [+0.242]. Pirmajā vietā – Olimpiskie čempioni Vendls/Arlts (Wenld/Arlt) [1:26.962], bet otrie – viņu komandas biedri Eggerts/Benekens (Eggert/Benecken), uzvarētājiem piekāpjoties vien 0.040 sekundes.

Arī Oskaram Gudramovičam/Pēterim Kalniņam izdodas sasniegt sezonas rekordu – ceturto vietu [+0.296]. Savukārt pēc ne tik veiksmīga otrā brauciena Mārtiņš Bots/Roberts Plūme divu braucienu summā ierindojas 15. vietā.

Eberspacher Pasaules kausa ceturtais posms plkst. 12.50 turpināsies ar sieviešu sacensībām, kurās startēs Kendija Aparjode, Elīza Tīruma un Sigita Bērziņa. Sekojiet līdzi mūsu sportistu gaitām tiešraidē Helio un Shortcut kanālā Best4Sport TV.

Informāciju sagatavoja:

Ieva Ose

LKSF sabiedrisko attiecību pārstāve